Ma tronk toe omdat sy nie dogter teen molestering beskerm - Jy en die RegJy en die Reg
Tuis › Artikels › Ma tronk toe omdat sy nie dogter teen molestering beskerm
Ma tronk toe omdat sy nie dogter teen molestering beskerm
Maandag | 16 Julie | 2018
Howe lê gedurig vonnisse op met die doel om dit as afskrikmiddel te laat dien. Dit het egter geen doel as die vonnisse nie publisiteit kry nie. Hiermee slegs ’n paar van die onlangse vonnisse wat te doen het met verkragting:
– ʼn 55 jarige pa is aangekla van poging tot moord nadat hy sy 13-jarige dogter verkrag het, maar ook met ’n byl gekap het toe sy haar ma daarvan vertel het. Hy is gevonnis tot lewenslange tronkstraf in die streekshof in Ga-Rankuwa.
– Nog ’n man het ʼn vrou en haar man aangeval wat op pad was na ’n kuierplek. Hy het die vrou ontvoer en verkrag. Hy is tot lewenslange tronkstraf gevonnis.
– ’n 47-jarige man is vir 20 jaar tronk toe gestuur nadat hy ’n 10-jarige meisie ontvoer het.
Bogenoemde is ’n duidelike aanduiding dat ons howe ’n ernstige poging aanwend om hierdie tipe oortreders behoorlik te vonnis. Die howe is nie slegs streng op die verkragters nie, maar ook as die verkragting nie aangemeld word nie.
’n Ma wat nie genoeg gedoen het om te verhoed dat haar man hulle 12-jarige dogtertjie verkrag nie, is in Bloemfontein in die hooggeregshof skuldig bevind. Sy was op die datum van vonnis in Oktober 2016 reeds ’n jaar lank in aanhouding.
Sy het onder andere toegelaat dat die dogter saam met haar en haar man dronk word.
Die dogter het in 2015 vir haar ma vertel dat haar pa haar verkrag. Die pa het dit teenoor die ma erken, maar sy het niks daaraan gedoen nie. Die ma het dit ook nie aangemeld nie, soos deur die Wet vereis word indien ʼn persoon bewus is van sulke omstandighede.
Sy is gevonnis tot twee jaar gevangenisstraf vir die versuim om die verkragting aan te meld. Sy moet ʼn addisionele twee jaar gevangenisstraf uitdien vir kindermishandeling as gevolg van die alkoholmisbruik saam met haar minderjarige dogter.
Hierdie is dus ’n waarskuwing aan alle verkragters en molesteerders, dat lewenslange tronkstraf die norm is vir hierdie tipe misdaad. Enige persoon wat weet van ’n verkragting en dit nie rapporteer nie, staar ook tronkstraf in die gesig.